March, 2015 | Vordingborgpolitikernes Vogter
Den dobbelte centralisering v/ Finn Slumstrup, Oprør fra Udkanten
Published 19-03-2015 | By jeberg
Enhver, der ønsker at blive solidt orienteret, kan nu blive det. I efteråret udkom Lise Lycks meget grundige redegørelse om ”Udkantsdanmark og sammenhængskraft i Danmark.” En bog hun med rette gav undertitlen ”En helhedsanalyse.”
I begyndelsen af marts udsendte Kaare Dybvad sin bog om ”Udkantsmyten,” og sidst på måneden kommer ”Oprør fra udkanten. Mulighedernes Land 2.0” – en debatbog redigeret af Viggo Mortensen og undertegnede.
Siden vi i september startede vort ”Oprør fra udkanten” med en større konference i Ærøskøbing, er der ikke blot sket en kraftig forøgelse af mediernes interesse. Vi er også selv blevet klogere, for i det netværk af aktive mennesker, vi har fået skabt – se hjemmesiden www.oprørfraudkanten.dk – foregår der en levende udveksling af idéer og beretninger fra hverdagens kampe rundt i landet.
Vi har fra starten påpeget, at yderområderne selv bærer en del af ansvaret for at Danmark er blevet vredet så skævt, som tilfældet er. Vi har især peget på udkantens politiske impotens og på, at vi har overladt det til københavnske medier og skribenter at beskrive udkanten.
Men i de forløbne måneder har vi igen og igen hørt beretninger om endnu en ødelæggende udvikling, som er foregået uden at de mange lokale protester over fatale politiske beslutninger, har formået at trænge ud over sognegrænsen.
Alle er efterhånden klar over, at udkanten lider under den kolossale centralisering, der er sket i den sidste snes år. Som Kaare Dybvad så udmærket skriver i ”Udkantsmyten,” har vi oplevet den største reelle centralisering siden indførelsen af enevælden. Derfor er det også ganske logisk, at skytset i debatten rettes mod Christiansborg politikernes beslutninger – eller mangel på samme.
Men at disse reformer i så voldsom grad, som tilfældet er, har medført endnu en centraliseringsbølge, er ikke i tilstrækkelig grad blevet en del af den offentlige debat. Danmark har især siden 2007 været udsat for kraftig centralisering både på det statslige og på det kommunale niveau. Altså med andre ord en dobbelt centralisering.
Sat på en kort formel, så har de nye storkommuner haft så travlt med hver især at udvikle en lokal ”hovedstad,” at stationsbyer, landsbyer og landdistrikter har oplevet helt urimelige problemer med at udvikle, eller blot fastholde det lokale liv.
Ganske som vi på landsplan har set eksempelvis mange tusinde statslige arbejdspladser bliver suget væk fra provinsen og ind til den nationale hovedstad, så oplever vi, at kampen for at etablere kommunale ”hovedsteder” medfører beslutninger, som i ganske urimelig grad tømmer mindre lokalsamfund for udviklingsmuligheder.
Såvel nationalt som lokalt er det økonomisk funderede henvisninger til stordriftsfordelenes fortræffeligheder, der sætter sig igennem. På begge planer er det derfor nødvendigt langt kraftigere at argumentere for, at det ikke er alle elementer i udviklingen af det gode samfund, der kan rummes i regnemodeller, der er opbygget med blot et regnskabsår eller tre som tidshorisont.
Finn Slumstrup, Oprør fra Udkanten
Posted in Oprør fra Udkanten | 1 Comment
Dødsdom afsagt over Antonihøjen v/ John Kreiner, Præstø
Når politikerne i Vordingborg kommune bruger 650.000 kroner, der ikke er afsat i budgetterne, på en arkitektkonkurrence for fremtidige byggerier på Antonihøjen, så synes sagen afgjort.
Politikerne VIL simpelthen have plastret den helt unikke Antonihøj ved Præstø til med parcelhuse. Så blæse være med borgernes mening..!
Der er vel ingen, der tror på, at kommunen investerer 650.000 kr. i en arkitektkonkurrence, der ikke munder ud i et byggeri..?
At 700 af Præstøs borgere tidligere har skrevet under på, at man ikke vil have byggeri på højens nordside, gør ikke indtryk. Politikerne – de fleste uden tilhør til byen – skal nok fortælle borgerne i Præstø, hvad der er bedst.
Da Vordingborg kommune i 2009 fremlagde oplægget til Kommuneplan 2009-2021, indeholdt denne bl.a. forslag om at bebygge Antonihøjen med parcelhuse og et ældrecenter.
Det medførte voldsomme protester fra borgere i Præstø, Lokalrådet m.fl., og politikerne afgav et løfte om, at selve toppen af Antonihøjen og nordsiden ville blive friholdt for byggeri.
Alligevel kom nyt byggeri på Antonihøjen i spil igen..!
I forslaget til Kommuneplan 2013 havde man lagt de to hidtidige lokalområder, der dækkede Antonihøjen, sammen, så HELE højen blev et ét lokalområde. Lokalområdet, der omfattede toppen og nordsiden, var opslugt af det andet.
Når to lokalområder slås sammen, er det samme lokalplan, der gælder for hele området, så ved at få godkendt byggerier på sydsiden, kunne man – på gøgeunge-manér – gnave sig ind på det område, der skulle friholdes, og med tiden bygge på HELE Antonihøjen.
Efter endnu en gang massive protester samt 700 underskrifter fra borgere i Præstø, blev Kommuneplanen for det nye lokalområde formuleret således: "Den nordlige del af området samt selve højen friholdes for bebyggelse."
Hvem tror, at politikerne betaler de 650.000 kr., hvis ikke det allerede er besluttet, at der SKAL bygges?
Stol aldrig på en politiker..!
Published 17-03-2015 | By jeberg
Ralph Stacey gør med sin kompleksitetsteori op med det gamle industriparadigme som hylder stordriftstanken og det Henry Fordske samlebåndskoncept, hvor mennesker er maskinelle ressourcer – måske med lidt menneskelige egenskaber – altså et ledelsesparadigme (Taylor) skabt tilbage i "Nullerne", nej ikke i 20tallets nuller, men i 19tallets nuller.
Det er det ledelsesparadigme, der den dag i dag gennemsyrer vores politikere og ledende embedsmænd – centralt som lokalt. Det er det ledelsesparadigme, der i dag er ved at skævvride Danmark med dets centralistiske stordriftstænkning.
Ralph Staceys kompleksitetsteori omsat til ledelse baserer sig i princippet på et socialkonstruktivistisk videnskabsteoretisk paradigme, men helt lavpraktisk, er det det samme, som det ledelsesprincip, vi kender som "Situationsbestemt ledelse.
Men Ralph Staceys kompleksitetsteori udelukker ikke, at ledere arbejder med visions- og strategiprocesser, blot man er indforstået med, at det er processen, der skaber værdi – det er ikke resultatet. En udviklet strategi er de facto kun et øjebliksbilleder af virkeligheden – et øjebliksbillede som i vore dage i nogle brancher allerede er forældet dagen efter dens tilblivelse.
I den digitale virkelighed er en forretningsmodel ikke længere en stabil størrelse. En webshop baseret virksomheds overlevelse forudsætter en kontinuerlig justering af forretningsmodellen, hvilket bla indebærer gentænkning af konkurrenter, resourcetyper, logistik, partnerskaber, produkter og ydelser, kunderelationer, teknologiske muligheder, etc etc."
Problemet med især den "djøfiserede ledelsesform" (grønthøsteren og regnearket) er desværre, at der holdes fast i strategier i den tro, at de er sande og uforgængelige. Dette ledelsesprincip indtænker ikke, at strategier skal revideres, når omgivelserne ændrer sig.
Den herskende strategi for udvikling af dagens Danmark er gennemført centralistisk – ikke bare med Christiansborg som centrum, men osse i provinsen, hvor kommunalreformen har skabt en række nye "hovedstæder" i de nye storkommuner. I disse nye "provinshovedstæder" hersker politikerne og deres ledende embedsmænd centralistisk i forhold til kommunernes i øvrigt velfungerende landbysamfund.
Dette forældede industriparadigme med dets blinde centralisme giver sig til udtryk i fuldkommende uforståelige ledelsesdisponeringer.
Jeg tror ikke, at der findes en kommune i dag, som ikke kan genkende dette tragisk-komiske scenario:
BESLUTNING: Kommunalbestyrelsen gennemfører en visions- og strategiproces, hvor en af de vigtigste delstrategier har til formål at skabe flere arbejdspladser og tiltrække flere velfungerende tilflyttere til kommunen.
Visionen sælges til kommunens borgere på flere store borgermøder med farvestrålende PowerPoint præsentationer. Der er ikke et øje tørt og borgmesteren og kommunaldirektøren soler sig som et par skrukhøns i borgernes begejstring.
HANDLING: Dagen efter lukker politikerne velfungerende vuggestuer og skoler og flytter den lokale administration til centrale nybyggede rådhuse i "provinshovedstaden". De velfungerende familier giver op og flytter tilbage til København, tilflytningen stopper og de driftige virksomheder undlader at etablere arbejdspladser – for hvorfor skal de dog det, når arbejdskraften forsvinder? Den lokale købmand og brugs lukker. Den før så velfungerende landsby lukker og husene står og forfalder.
På næste borgermøde stiller politikerne op og med bekymrede miner oplyser, at befolkningstallet i kommunen desværre er faldende, så det bliver desværre nødvendigt at lukke flere skoler og reducere de offentlige transportmuligheder, som desværre osse lige bliver lidt dyrere.
OG NU TIL POINTEN: NÅR VI I DET PRIVATE ERHVERVSLIV KONSTATERER, AT VORES STRATEGIER IKKE PASSER TIL VIRKELIGHEDEN, SÅ LAVER VI DEM OM.
NÅR EMBEDSVÆRKET OG POLITIKERNE KONSTATERER, AT DERES STRATEGIER IKKE PASSER TIL VIRKELIGHEDEN? HVAD GØR DE SÅ? JA, RIGTIGT SVARET: DE LAVER OM PÅ VIRKELIGHEDEN. OG HVORDAN GØR DE SÅ DET?
ELEMENTARY, MY DEAR WATSON! POLITIKERNE LØSER LET OG ELEGANT DETTE DILEMMA VED LOVGIVNINGENS MAGT.
OG VI SOM LEVER I DEN VIRKELIGE VERDEN HAR SÅ TIL OPGAVE AT FÅ DEN FAKTISKE VIRKELIGHED TIL AT FUNGERE I POLITIKERNES KUNSTIGE VIRKELIGHED.
OG DET GIVER FULDTIDSBESKÆFTIGELSE.
http://www.oprørfraudkanten.dk
Posted in Oprør fra Udkanten | Leave a comment
Nu dages det! v/ Allan Huglstad, Vordingborg
Spinkel dame set med kniv i ryggen!
Damen hedder Eva Sommer-Madsen, Kulturformand og Liberal Alliances trojanske hest i Venstre. Ved dialogmødet på Jungshoved blev hun sat på plads af den dygtige og respekterede Bo Manderup, der gik imod privatisering af Jungshoved Gamle Skole og kritiserede sin ”partiven” for dårlig kommunikation. Gid man kunne være en flue på væggen ved Venstres næste gruppemøde!
Men også DF foretog en kovending, så nu må der være flertal for at redde den gamle skole sammen med øvrige forenings- og forsamlingshuse, der ikke ønsker privatisering.
De sidste dage har bragt andre gode nyheder. En møgsag, som borgmesteren har slæbt med fra Møn, har fået en foreløbig afslutning. Statsforvaltningen har nemlig sat Vordingborg Kommune i skammekrogen for manglende tilsyn og indgriben i miljøsvineriet på Camping Møns Klint. Samtidig kræver Statsforvaltningen en dato for, hvornår svineriet stopper.
Campingplads og kommune satser på et kæmpestort pilerensningsanlæg, der kræver dispensation fra fredningen. Det sidste er tvivlsomt, og effektiviteten af et så stort pileanlæg kendes ikke. Desuden skal de små træer vokse, før rensningen er effektiv. Hermed er der åbnet op for, at svineriet kan fortsætte. Den hurtige og enkle løsning vil nok være en kloakledning til Magleby.
Staten vil også vide, hvem der skal betale for oprydningen. Det er nok urealistisk, at borgmestre og byrødder siden 1991 betaler for deres kammerateri og store søvnbehov. Tilbage står skatteyderne og campingpladsens ejer, Scavenius på Klintholm Gods. Det mest retfærdige må vel være, at den, der sviner, betaler regningen.
Sidste gode nyhed er, at farcen om megavindmøllerne ved Kostervig efter alt at dømme stopper, når lokalplanen udløber til maj. Herefter mangler vi kun at drukne Køngmøllerne i Køng Mose, mens flertallet er der…
De sidste dage har bragt gode nyheder – især for landområderne – og måske er der flere på vej?
Goddag mand økseskaft! v/ Allan Huglstad, Vordingborg
I december forlød det, at borgmesteren ikke længere ville læse mine læserbreve. Forbavsende, men ærlig tale, når man ikke ønsker at lytte til borgerne.
Stor var derfor min overraskelse – og glæde – da borgmesteren igen indtog sin plads blandt mine trofaste læsere. Det skete i et åbent brev i Sjællandske 25/2, hvor mester blev sekunderet af sin usynlige kommunaldirektør.
De to kommunale chefer benytter sig af ”Goddag mand økseskaft”-taktikken, der går ud på at svare på noget andet, end man bliver spurgt om. En veldyrket disciplin blandt politikere. De angriber mig for at angribe de kommunale medarbejdere. Men mit indlæg (Sjællandske 17/2) handlede om politik, nemlig kommunens rekrutterings- og personalepolitik og myndighedsudøvelse, og det forholdt hverken borgmester eller direktør sig til.
Jeg nævnte i mit indlæg nogle kontroversielle ansættelser, der alle har været omtalt i medierne, og spurgte, om disse eksempler var udslag af en kynisk politik, hvor man ansætter folk med tvivlsomme kompetencer til en lavere løn. Dette har kommunen i ét tilfælde indrømmet, og desuden har man anbefalet at ansætte lavtlønnede studerende i stedet for pædagoger. Hvis nogle medarbejdere kunne genkende sig selv, har de haft rig mulighed for at forklare sig eller påpege fejl. Kommunens chefer udtaler sig ofte politisk, så de kunne såmænd også have udtalt sig om personalepolitikken. Da ingen kommunalt ansatte har ytret sig – og borgmesteren og hans tro væbner heller ikke har bemærkninger – må det være sandsynliggjort, at kommunen ansætter folk med tvivlsomme kompetencer til en lavere løn.
Tilbage står borgmesterens ønske om en anstændig tone. Det håber jeg sandelig, Knud Larsen vil arbejde på. Fra rådhuset berettes om mesters vrede, når visse navne nævnes, og nye skældsord introduceres i andres påhør. Jeg har sågar en lydfil med eksempler på mesters anstændige tone, der næppe ville blive gouteret ved Statsforvaltningen…
Natur for alle, tak! v/ Bent Jørgensen, Møn
Ifølge en artikel i Politiken d.14. marts, så mener Søren Ryge ikke, som der tidligere er skrevet om i bladet, at det er et problem at komme ud i naturen, når man bor på landet, for man kan jo bare vælge sig et hus der ligger ude i naturen, fjernt fra alfar vej.
Man har vel øjne i hovedet skriver han, og kan se hvor man kommer til at bo.
Det undrer da, at Søren Ryge ikke mener, at det må være en naturlig ting, at have let adgang til naturen, når man nu bor på landet, heraf mange i landsbyerne, for han skriver: "Troen på, at politikere og andre beslutningstagere kan gøre landboernes adgang til naturen bedre end den er i forvejen, er en illusion".
Nej tværtimod, for netop en utrolig politisk slendrian blandet med nepotisme, i forhold til i stedet at beskytte adgangen til naturen, med de rette politikere, er en væsentlig del af problemet. I årenes løb, er tusindvis af stier og markveje blevet nedlagt, i takt med oprettelsen af kæmpe landbrug og støttet af kommunalbestyrelsers dispensationer og kiggen den anden vej, også over for ulovligheder, for hverken stier eller markveje med hævd, må nedlægges. Ifølge Danmarks Naturfrednings Forening, må alle benytte stier og markveje i det åbne land, men det nytter jo ikke stort, når de er nedlagt.
Støt det gode initiativ, Oprør fra Udkanten. Bliv medlem af netværket…
Støt det gode initiativ, gør som jeg – bliv medlem af netværket:
Tilmelder mig her med Oprør fra Udkanten – et godt initiativ;)
Jeg har her i Præstø kæmpet mod den centralisering, der faktisk på det kommunale plan er sket efter kommunalreformen, hvor man har fået en række nye "hovedsteder" i de nye storkommuner.
Så problemet er ikke bare med Christiansborg som centrum, men osse i provinsen med de nye byer, hvor kommunalbestyrelsen bliver placeret. Her opfører politikerne sig centralistisk i forhold til de i øvrigt velfungerende landbysamfund.
Kommunalpolitikerne vil have flere arbejdspladser og tilflyttere til kommunen.
Metode: Politikerne lukker skoler og samler administrationen i "bestyrelsesbyen" og undrer sig over at den lokale købmand lukker og velfungerende familier giver op og flytter tilbage til KBH, at tilflytningen stopper og at driftige virksomheder undlader at etablere arbejdspladser – for hvorfor skal de dog det, når arbejdskraften forsvinder?
Personligt har jeg nu gennem et par år kæmpet mod denne udvikling, bla ved at have skabt denne blog:
Der bør skabes et nyt økonomisk paradigme som modsætning til det gamle industriparadigme, hvor stordriftsbetragtninger og "Henry Fordsk" samlebåndstænkning er dominerende, og hvor mennesket indtænkes som ressourcer – måske med lidt menneskelige egenskaber.
Som et eksempel på den politisk bevidste skævvridning af DK hørte jeg en professor for et stykke tid siden udtale i P1, at man tilbage i 60erne (vist nok) indførte den regel i landzoneområder, at man godt måtte starte en mindre håndværksvirksomhed. Men kun med en enkelt mand. Det har den konsekvens, at ingen banker vil låne penge til driftige håndværkere i et landzone område, fordi de kan forudse, at virksomheden intet udviklingspotentiale har og i givet fald vil blive tvangslukket, hvis der ansættes personale.
Jeg har ikke indsigt nok i, om hvorledes det præcist forholder sig med lovgivningen, men er det korrekt, så er dette et eksempel på et sygt og absurd system.
Posted in Oprør fra Udkanten | Tagged Oprør fra Udkanten, udkantsdanmark | Leave a comment
For et helt Danmark – UDKANTSMANIFEST
Den herskende skævvridning af Danmark er skandaløs.
Den er opstået som resultat af forkerte politiske beslutninger, eller fordi man intet har gjort. Konkurrencestaten har medført en række beslutninger, der har fået skræmmende konsekvenser i form af en centralisering, som er ødelæggende for en harmonisk udvikling. Nu er det tid til at tænke nyt og skabe en samlet plan for et Danmark i balance.
Posted in Oprør fra Udkanten, Vi sympatiserer med | Tagged Oprør fra Udkanten, udkantsdanmark | Leave a comment
Kostervigmøllerne synger på sidste vers v/ Margareta Dahlström, Borre
Published 11-03-2015 | By jeberg
Vi mangler lige det formelle, og vi vil gerne se det før vi helt tror det!
Men: Vi kan takke fugle, flagermus og habitatdirektivet for, at Naturstyrelsen har givet / fastholdt sit veto mod Kostervigmøllerne i alt 4 gange. Ansøgers helt umulige opgave har været at sandsynliggøre at møllerne ikke vil skade Natura 2000.
Men nu er tiden ved at løbe ud, og planlovens forældelsesregel træder i kraft: “Et forslag til lokalplan bortfalder, hvis det ikke er endeligt vedtaget inden 3 år efter offentliggørelsen af lokalplanforslaget. Det gælder, uanset hvad der er baggrunden for, at den endelige vedtagelse ikke er sket.” Skæredatoen er 3 maj 2015.
Skal Kostervigvindmøllerne have en fortsat chance, kræver dette en poli! tisk beslutning om at starte planproceduren forfra. Borgmester Knud Larsen erklærede “nej” til Kostervigmøllerne, og udvalgsformand Thomas Christforts udtalelse i Sjællandske 11/3 giver os grund til at tro på, at en formel afslutning er rundt om hjørnet:
http://sn.dk/Vordingborg/Formand-laegger-op-til-at-lukke-vindmoellesag/artikel/474022
Posted in StopKostervig.dk | Leave a comment
Miljøreligion er opium for folket v/ Jørn Rasmussen, Vordingborg
Published 08-03-2015 | By jeberg
Vores alle sammens plageånd, Miljøministeriet, fastholder dumstædigt at en ”Vandhandleplan for planperioden 2009 – 2015” skal vedtages og godkendes i samtlige kommuner selvom den blev underkendt i 2012.
Efter lovpligtig høringsperiode kan den så komme til at virke i godt et ½ år før en ny ”Vandhandleplan for planperioden 2016- nnnn” skal vedtages.
I Vordingborg Kommune er flertallet heldigvis ved at vågne op, da en udbredt skepsis udtrykkes ifølge udvalgsreferater.
Et mindretal bestående af Peter E. Jonassen, Helle Mandrup Tønnesen, Carsten Olsen, Else-Marie Langballe Sørensen, Poul A. Larsen, Tage Vestergaard og Birgitte Steen Jørgensen går imod indstillingen:
”at der kun gives påbud til enkeltejendomme i områder med rensekrav i det omfang, der er dokumentation for konkrete miljøproblemer og afledt deraf ”at indsatskravet om, at mindst 843 ejendomme skal have påbud om forbedret spildevandsrensning muligvis ikke indfries på den baggrund”.
Mindretallet siger hermed, at der skal laves tiltag på enkeltejendomme selvom der ikke er dokumentation for konkrete miljøproblemer.
Tydeligere kan det vil ikke tilkendegives, at miljøhysteriet ikke hviler på saglighed men på religion.
Men som gamle Karl Marx sagde ”Religion er opium for folket”.
Gad vide hvor Bent Jørgensen fra Hårbølle er henne i denne sammenhæng?
Formand for ”det andet parti”
Drop myterne om provinsen – ellers knækker Danmark, skriver Politiken…
Published 02-03-2015 | By jeberg
METTE HØJBJERG , debatredaktør, Politiken
…skriver den 28. februar 2015:
Vi har en myte om Udkantsdanmark, som går på, at alting kører meget bedre i storbyen end i provinsen. En myte, som handler om, at provinsen ikke er bæredygtig; at man ikke får en uddannelse, når man bor i provinsen; at provinsen ikke har nogen reel betydning for dansk økonomi, og at hovedstadsområdet pumper en masse penge derud. Alle de her dele er forkerte, men tilsammen giver de et billede af, at når man bevæger sig 30 kilometer uden for København, så stopper al udvikling«.
Vogterne mener: Stop så den centralisering, politikkere i Vordingborg – lyt til de kloge ord her.